6.12.2022
DA
Den Europæiske Unions Tidende
C 465/5 Tirsdag den 3. maj 2022
G.
der henviser til, at udnyttelsen af den blå økonomis potentiale ikke må tjene som påskud for at underkaste havene forskellige former for ressourceudnyttelse og vækstmodeller, som allerede har vist sig ikke at være bæredygtige; der henviser til, at hav- og havressourcer skal udnyttes nøje i overensstemmelse med behovet for en forsvarlig forvaltning og bevarelse af dem uden at ændre balancen i de marine økosystemer;
H.
der henviser til, at det i direktivet om maritim fysisk planlægning hedder, at medlemsstaterne skal tage hensyn til samspillet mellem aktiviteter og anvendelser såsom akvakultur, fiskeri og anlæg og infrastrukturer til produktion af energi fra vedvarende energikilder samt undersøiske kabler og fremme sameksistensen af relevante aktiviteter og anvende en økosystembaseret tilgang;
I.
der henviser til, at den blå økonomi, der udvikles inden for hvad miljøet kan bære, og dermed ikke kun fiskeri- og akvakultursektorerne, men alle berørte havsektorer, skal respektere de miljømæssige, sociale og økonomiske søjler over hele linjen for at blive betragtet som bæredygtig;
J.
der henviser til, at den fælles fiskeripolitik har til formål at sikre korrekt bevarelse og forvaltning af havets biologiske ressourcer, og at fiskeri- og akvakulturaktiviteter er miljømæssigt bæredygtige på lang sigt og forvaltes i overensstemmelse med de mål, der tager sigte på at opnå positive økonomiske, sociale og beskæftigelsesmæssige resultater og bidrage til en sikker fødevareforsyning;
K.
der henviser til, at den fælles fiskeripolitik bør bidrage til produktivitetsvækst og en anstændig levestandard i fiskerisektoren, herunder den ikkeindustrielle fiskerisektor, samt stabile markeder og bør sikre fødevaresikkerheden;
L.
der henviser til, at det i henhold til verdensmål 14 er bydende nødvendigt at bevare havene og de marine ressourcer og fremme en bæredygtig udnyttelse heraf, samtidig med at det, i henhold til verdensmål 2, er bydende nødvendigt at sikre fødevaresikkerheden; der henviser til, at delmål 14.1 fastsætter målet om at forebygge og i væsentlig grad nedbringe havforurening af enhver art senest i 2025, navnlig fra landbaserede aktiviteter, herunder havaffald og næringsstofforurening;
M.
der henviser til, at havene er afgørende for livet på jorden, idet de producerer 50 % af ilten i atmosfæren og absorberer 25 % af de menneskeskabte CO2-emissioner og 90 % af den overskydende varme i klimasystemet og regulerer det globale klima;
N.
der henviser til, at genopretning, bevarelse, bevarelse og bæredygtig udnyttelse af havets biodiversitet er afgørende for havenes sundhed, som indeholder millioner af arter, for at beskytte planetens sundhed og skabe grundlaget for marine og maritime økonomiske aktiviteter;
O.
der henviser til, at indsamling af data til videnskabelig overvågning og vurdering af bestandene i havene og oceanerne, herunder vurderingen af, om disse bestande ligger inden for sikre biologiske grænser, er afgørende for en bæredygtig forvaltning heraf;
P.
der henviser til, at store dele af oceanerne og havbunden er uudforsket, navnlig i dybhavet, og som henviser til, at der er behov for yderligere forskning for at sikre, at eventuelle aktiviteter under den blå økonomi vil være fuldt bæredygtige;
Q.
der henviser til, at fiskeri og akvakultur er centrale sektorer i den blå økonomi og er en vigtig kilde til protein og mikronæringsstoffer, som er afgørende for fødevaresikkerheden og menneskers sundhed;
R.
der henviser til, at den marine biodiversitet i Europa er under pres, idet en stor del af de vurderede marine arter og habitater har en »ugunstig« eller »ukendt« bevaringsstatus; der henviser til, at tabet af havets biodiversitet har store miljømæssige, sociale og økonomiske konsekvenser for EU's fiskerisektor og for kyst- og øområder og i regionerne i den yderste periferi og derfor skal vendes; der henviser til, at biodiversiteten skal genoprettes i samarbejde med alle interessenter, navnlig fiskerisektoren og det videnskabelige samfund;
S.
der henviser til, at kyst- og øsamfundene er afgørende interessenter i forbindelse med debatten om den blå økonomis potentiale og om, hvordan det kan styrkes;